Kay Nielsen regnes som en av de viktigste illustratørene i «gullalderen» innen anglo-amerikansk bokillustrasjon i første del av 1900-tallet. Han bidro med illustrasjoner til flere praktutgaver av evetyrsamlinger. Hans distinkte, romantiske og fantasifulle billeduttrykk kjennetegnes av stiliserte figurer, åpne flater, elegante, flytende linjer, intrikate detaljer, dekorative mønstre og ornamentikk. Stilen var blant annet inspirert av art nouveau, den svenske eventyrtegneren John Bauer og tidlig modernisme.